b'\n_START_ARTICLE_\nFeldmar\xc5\xa1al (Finska)\n_START_PARAGRAPH_\nFeldmar\xc5\xa1al (finsko Sotamarsalkka in \xc5\xa1vedsko F\xc3\xa4ltmarskalk) uradno ni aktivni voja\xc5\xa1ki \xc4\x8din, ampak \xc4\x8dastni \xc4\x8din Finskih obrambnih sil, ki se podeljuje posebej zaslu\xc5\xbenim generalom. Do sedaj je bil le en general povzdignjen v ta \xc4\x8din in sicer Carl Gustaf Emil Mannerheim, na odlo\xc4\x8ditev Dr\xc5\xbeavega sveta Finske 19. maja 1933 za zasluge med finsko dr\xc5\xbeavljansko vojno leta 1918; Mannerheim je bil regent Finske (1918-19), na\xc4\x8delnik Obrambnega sveta in pozneje tudi predsednik Finske (1944-46)._NEWLINE_\xc5\xbde leta 1928 so ga hoteli povzdignili v feldmar\xc5\xa1ala, a tega niso storili zaradi politi\xc4\x8dne situacije. Vseeno pa so mu takrat beli veterani dr\xc5\xbeavljanske vojne podelili neuradni mar\xc5\xa1alski baton. \xc4\x8cez pet let pa se je spremenila politi\xc4\x8dna situacija in je bil tako tudi uradno povzdignjen v feldmar\xc5\xa1ala, pri \xc4\x8demer je prejel uradni baton (a je raje uporabljal neuradnega, ker je bil la\xc5\xbeji), pri \xc4\x8demer pa je obdr\xc5\xbeal svoj stari \xc4\x8din generala konjenice._NEWLINE_V praksi pa so \xc4\x8din feldmar\xc5\xa1ala obravnavali kot pravi voja\xc5\xa1ki \xc4\x8din. Mannerheim, je skupaj z umetnikom Aarnom Karinom, zasnoval novo oznako \xc4\x8dina, ki je bila sestavljena iz treh levov Finske in prekri\xc5\xbeanih mar\xc5\xa1alskih palic.'